સરસ્વતીના સ્વરૂપ વર્ણનમાં જ સાચા સારસ્વત માટેનું માર્ગદર્શન સમાયેલું છે. સરસ્વતી કુન્દ, ઇન્દુ, તુષાર અને મુક્તાહાર જેવાં ધવલ છે; સાચો સારસ્વત પણ તેવો જ હોવો જોઈએ. કુન્દ પુષ્પ સૌરભ પ્રસારે છે, ચંદ્ર શીતળતા બક્ષે છે, તુષાર બિંદુ સૃષ્ટિનું સૌંદર્ય વધારે છે અને મુક્તાહાર વ્યવસ્થાનો વૈભવ પ્રગટ કરે છે. સાચા સારસ્વતનું જીવન સૌરભયુક્ત હોવું જોઈએ. પુષ્પની સુવાસ જેમ સહજ પ્રસરે છે તેમ તેના જ્ઞાનની સુવાસ વાતાવરણમાં ચોમેર ફેલાઈ રહે છે. ચંદ્ર જેમ સમગ્ર વિશ્વને શાંતિ પ્રદાન કરે છે તેમ સરસ્વતીનો સાચો ઉપાસક અનેક લોકોના સંતપ્ત જીવનમાં શૈત્યનો સ્રોત વહાવે છે. એના જીવનની શીતળ ચાંદનીમાં અનેક દુઃખી જીવોને શાંતિ સાંપડે છે.